Talk That Talk

Talk That Talk je šiesty štúdiový album barbadoskej speváčky Rihanny. Album bol vydaný 21. novembra 2011 nahrávacou spoločnosťou Def Jam Recordings.

Album má korene R&B, tanečného popu a popu, ale tiež obsahuje celý rad žánrov, ako je hip-hop, electro, trance, electro house a dubstep.

Pozadie vzniku albumu 
Po vydaní jej predošlého albumu Loud (2010) bolo avizované, že na jeseň 2011 vyjde jeho reedícia s novými skladbami. Speváčka tak oznámila cez Twitter: „Loud éra pokračuje s novou hudbou do vašej zbierky“. V septembri 2011 však Rihanna potvrdila, že plány vydať reedíciu albumu Loud sa zrušili a namiesto toho vydá nový štúdiový album. „Premýšľala som o reedícii, ale LOUD má svoje vlastné telo práce! Plus vy ľudia pracujete tak kure*sky tvrdo, že si zaslúžite zbrusu nové!“, napísala na Twitteri.

V rozhovore Mixtape Daily v auguste 2011, producent Verse Simmonds, člen produkčného dua The Jugganauts, ktorý napísal a produkoval reggae pieseň „Man Down“ z albumu Loud odhalil, že Rihanna je takmer hotová so svojím šiestym štúdiovým albumom. Duo tiež uviedlo, že napísali dve skladby pre prípadné zaradenie na album, komentujúc: „Z toho čo som pochopil, sa blíži k dokončeniu albumu a my sme urobili dve skladby pre ňu, ktoré si naozaj zamilovala. Ja som z nich skutočne rovnako nadšený.“, a tiež vyjadril záujem o napísanie tretej skladby pre Rihannu.
15. septembra 2011 Rihanna napísala na svojom oficiálnom profile na Twitteri, že nahrávanie je naozaj v plnom prúde: „Nemôžem sa dočkať podeliť sa s vami ľudia o detaily!“

Nahrávanie albumu prebiehalo od februára do novembra 2011 v rôznych nahrávacích štúdiách. Spolupracovali textári a producenti ako Jay-Z, Alex da Kid, Ester Dean, Calvin Harris, Sean Combs, Dr. Luke a The-Dream. Kuk Harrell, jeden z producentov albumu, sa zmienil o nahrávaní albumu: „Okrem koncertného turné Loud Tour, nahrávame aj jej nové album. Máme prenosné štúdio a nahrávame na rôznych hoteloch, kde sa práve nachádzame. Predtým, ako sme sa vydali na európske turné, sme začali s nahrávaním albumu v Los Angeles. Rihanna rada pracuje v neskorých nočných hodinách. Do štúdia príde o deviatej večer a nahráva až do šiestej rána.“

Na oficiálnej facebookovej stránke Rihanny bola tiež vytvorená aplikácia s názvom „Rihanna: Unlocked“. Aplikácia obsahovala logo „R“, ktoré bolo rozdelené na 13 misií, ktoré boli úlohou fanúšikov ich odomknúť. Za odmenu tak fanúšikovia dostávali exkluzívne novinky o pripravovanom albume. 
Po zverejnení obalu albumu štandardnej verzie, JamesDinh z MTV a tiež kritik pre NME komentovali, že Rihanna vyzerá na novom obale k albumu zvodne. Novinár Gordon Smart z britského denníka The Sun komicky kritizoval obal štandardnej verzie albumu tým, že to vyzerá, ako keby speváčka sa snažila zakryť opar so svojím jazykom. Ďalej dodáva: „Je to ľahké ich zverejniť v tomto čase, najmä keď je neustále nahá alebo prilepená k perám svojmu novému priateľovi Dudleymu O'Shaughnessy“

Single 
 „We Found Love“ – pilotný singel v spolupráci s DJom Calvinom Harrisom, mal premiéru na rádiu Capital FM 22. septembra 2011. Videoklip k piesni mal premiéru 19. októbra 2011. Reakcie kritikov naň boli zmiešané. Singel debutoval na 16. priečke v Billboard Hot 100 a čoskoro sa dostal na vrchol rebríčka. Rihanna tak dosiahla rekord, keďže sa ako sólový umelec dostala s 20 singlami do Top 10 v najkratšom časovom úseku v histórii Billboardu. Prvú priečku ďalej dosiahol i v Dánsku, Francúzsku, Nemecku, Švédsku, Švajčiarsku a vo Veľkej Británii, kde sa udržal na vrchole rebríčka šesť týždňov. V Česku sa singel umiestnil na 14. priečke a na Slovensku na 6. priečke.

 „You Da One“ – mal premiéru v rádiu 11. novembra a bol vydaný ako druhý singel 14. novembra 2011. Obsahuje prvky dubstepu, reggae, dancehallu a popu. V Spojených štátoch sa umiestnil na 14. priečke a vo Veľkej Británii na 16. priečke.

 „Talk That Talk“  – bol vybraný ako tretí singel z albumu po tom, čo speváčka prostredníctvom Twitteru požiadala svojich fanúšikov, aby jej pomohli vybrať ďalší singel z albumu. Singel, na ktorom hosťuje raper Jay-Z bol vydaný 17. januára 2012 a umiestnil sa na 31. priečke v Billboard Hot 100.

 „Birthday Cake“ – remix piesne v spolupráci s bývalým priateľom Chrisom Brownom bol vydaný ako štvrtý singel iba v Spojených štátoch. Oficiálny remix mal premiéru 20. februára, na Rihannine 24. narodeniny. Umiestnil sa v Billboard Hot 100 na 24. priečke a v rebríčku Hot R&B/Hip-Hop Songs na 2. priečke, a to bez fyzického vydania singlu alebo videoklipu.

 „Where Have You Been“ – piaty singel z albumu mal preméru 8. Mája 2012. Po vydaní videoklipu sa singel dostal na 5. priečku Billboard Hot 100 a 6. priečku v UK Singles Chart.

 „Cockiness (Love It)“ – posledným singlom sa stal neúspešný remix, na ktorom hosťoval raper ASAP Rocky.  Singel vyšiel 7. septembra 2012 len v digitálnej verzii a v Spojených štátoch sa ho predalo 54 000 kópií.

Zoznam skladieb

Umiestnenie v rebríčkoch

Zdroj
 

Hudobné albumy z 2011
Albumy Rihanny